Rådets beslutning

af 19. september 2002

om bemyndigelse af medlemsstaterne til i Fællesskabets interesse at undertegne og ratificere eller tiltræde den internationale konvention af 2001 om civilretligt ansvar for forureningsskader forårsaget af bunkerolie (bunkeroliekonventionen)

(2002/762/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 61, litra c), artikel 67, stk. 1, og artikel 300, stk. 2,

under henvisning til forslag fra Kommissionen(1),

under henvisning til udtalelse fra Europa-Parlamentet, og

ud fra følgende betragtninger:

(1) Den internationale konvention af 2001 om civilretligt ansvar for forureningsskader forårsaget af bunkerolie (bunkeroliekonventionen) blev vedtaget den 23. marts 2001 med det formål at sikre, at personer, der lider skade som følge af udslip af olie, der medføres som brændsel i skibenes bunker, får passende, hurtig og effektiv erstatning. Bunkeroliekonventionen udfylder et vigtigt hul i de internationale forskrifter om erstatningsansvar i forbindelse med havforurening.

(2) Bunkeroliekonventionens artikel 9 og 10 berører Fællesskabets afledte ret om retternes kompetence og om anerkendelse og fuldbyrdelse af retsafgørelser som fastsat i Rådets forordning (EF) nr. 44/2001 af 22. december 2000 om retternes kompetence og om anerkendelse og fuldbyrdelse af retsafgørelser på det civil- og handelsretlige område(2).

(3) Fællesskabet har således enekompetence med hensyn til bunkeroliekonventionens artikel 9 og 10, for så vidt disse artikler berører de regler, der er fastsat i forordning (EF) nr. 44/2001. Medlemsstaterne bevarer deres kompetence på de af konventionen omfattede områder, der ikke berører fællesskabsretten.

(4) Bunkeroliekonventionen anerkender kun suveræne stater som parter, og der er ikke på kort sigt udsigt til en genåbning af forhandlingerne med henblik på at tilgodese Fællesskabets kompetence på området. Følgelig er det på nuværende tidspunkt ikke muligt for Fællesskabet at undertegne og ratificere eller tiltræde bunkeroliekonventionen, og der er heller ikke udsigt til, at Fællesskabet vil kunne gøre det i den nærmeste fremtid.

(5) Bunkeroliekonventionen er af ganske særlig betydning, idet den gør det muligt at forbedre beskyttelsen af skadelidte i de internationale forskrifter om erstatningsansvar i forbindelse med havforurening helt i tråd med FN's havretskonvention af 1982, hvilket er i Fællesskabets og medlemsstaternes interesse.

(6) De materielle bestemmelser i bunkeroliekonventionen hører under medlemsstaternes nationale kompetence, og kun de bestemmelser, der vedrører retternes kompetence og anerkendelse og fuldbyrdelse af retsafgørelser, hører under Fællesskabets enekompetence. I betragtning af konventionens sagsområder og formål kan der ikke være tale om at adskille accepten af de bestemmelser i konventionen, der hører under Fællesskabets kompetence, fra accepten af de bestemmelser, der hører under medlemsstaternes kompetence.

(7) Rådet bør således bemyndige medlemsstaterne til at undertegne og ratificere eller tiltræde bunkeroliekonventionen i Fællesskabets interesse på de betingelser, der er fastsat i denne beslutning.

(8) Medlemsstaterne bør bestræbe sig på at undertegne bunkeroliekonventionen inden den 30. september 2002 og bør inden for en rimelig frist afslutte deres procedurer for ratifikation eller tiltrædelse af konventionen i Fællesskabets interesse. Medlemsstaterne bør holde hinanden underrettet om forløbet af deres ratifikations- eller tiltrædelsesprocedurer med henblik på at forberede deponeringen af deres ratifikations- eller tiltrædelsesinstrumenter.

(9) Det Forenede Kongerige og Irland deltager i vedtagelsen og anvendelsen af denne beslutning.

(10) I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, som derfor ikke er bindende for og ikke finder anvendelse i Danmark -

VEDTAGET FØLGENDE BESLUTNING:

Artikel 1

1. Uden at det berører Fællesskabets kompetence på området, bemyndiger Rådet medlemsstaterne til i Fællesskabets interesse at undertegne og ratificere eller tiltræde bunkeroliekonventionen, på de i nedenstående artikler fastsatte betingelser.

2. Teksten til bunkeroliekonventionen er knyttet som bilag til denne beslutning.

3. I denne beslutning forstås ved "medlemsstat" alle medlemsstater med undtagelse af Danmark.

Artikel 2

Når medlemsstaterne undertegner og ratificerer eller tiltræder bunkeroliekonventionen, fremsætter de følgende erklæring: "Afgørelser vedrørende sagsområder omfattet af konventionen, der træffes af en ret i ((3)...), anerkendes og fuldbyrdes i ((4)...) i overensstemmelse med de relevante interne fællesskabsbestemmelser."

(5).

Artikel 3

1. Medlemsstaterne bestræber sig på at undertegne bunkeroliekonventionen inden den 30. september 2002.

2. Medlemsstaterne tager de nødvendige skridt til inden for en rimelig frist at deponere deres instrumenter for ratifikation eller tiltrædelse af bunkeroliekonventionen hos Den Internationale Søfartsorganisations generalsekretær, om muligt inden den 30. juni 2006.

3. Medlemsstaterne underretter inden den 30. juni 2004 Rådet og Kommissionen om, hvornår de forventer at have afsluttet deres ratifikations- eller tiltrædelsesprocedurer.

4. Medlemsstaterne tilstræber at holde hinanden underrettet om forløbet af deres ratifikations- eller tiltrædelsesprocedurer.

Artikel 4

I forbindelse med undertegnelsen og ratifikationen eller tiltrædelsen af bunkeroliekonventionen meddeler medlemsstaterne skriftligt Den Internationale Søfartsorganisations generalsekretær, at undertegnelsen og ratifikationen eller tiltrædelsen har fundet sted i overensstemmelse med denne beslutning.

Artikel 5

Medlemsstaterne bestræber sig ved første givne lejlighed på at sikre, at bunkeroliekonventionen ændres, således at Fællesskabet kan blive kontraherende part.

Denne beslutning er rettet til medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i Bruxelles, den 19. september 2002.

På Rådets vegne

P. S. Møller

Formand

(1) EFT C 51 E af 26.2.2002, s. 371.

(2) EFT L 12 af 16.1.2001, s. 1.

(3) Alle medlemsstater, der er omfattet af denne beslutning, på nær den medlemsstat, der fremsætter erklæringen, og Danmark.

(4) Den medlemsstat, der fremsætter erklæringen.

(5) For øjeblikket findes disse bestemmelser i forordning (EF) nr. 44/2001.